
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


RAPORT
(Për dhënie mendimi)

PËR PROJEKTLIGJIN
“PËR ADERIMIN E REPUBLIKËS SË SHQIPËRISË NË KONVENTËN NDËRKOMBËTARE PËR KONTROLLIN E DËMIT NGA SISTEMET PËR MBROJTJEN ANTIVEGJETATIVE NË ANIJE, (ANTI-FOULING), 2001”


· HYRJE

Më , Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin Projektligji “ Për aderimin e Republikës së Shqipërisë në Konventën Ndërkombëtare për Kontrollin e Dëmit nga Sistemet për Mbrojtjen Antivegjetative në Anije (anti-fouling), 2001”, propozuar nga Këshilli i Ministrave. 

Në mbledhjen e Komisionit për paraqitjen e projektligjit ishin të pranishëm z. Ardi Veliu, Zëvendësministër i Infrastrukturës dhe Energjisë, z. Bledar Karoli, Përgjegjës Sektori, në Drejtorinë e Politikave dhe Strategjive të Zhvillimit të Transportit dhe të ftuar të tjerë.
I.	BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.

Miratimi i projektligjit bëhet në zbatim të detyrimeve që ka Republikës së Shqipërisë si anëtare e Organizatës Ndërkombëtare Detare (IMO), për aderimin në të gjitha konventat ndërkombëtare në fushën e detarisë, ndryshimeve të tyre dhe rezolutave të IMO për plotësimin e standardeve ndërkombëtare në fushën e detarisë.

II.	QËLLIMI DHE PËRMBAJTJA E PROJEKTLIGJIT

Ky projektligj synon ratifikimin e marrëveshjes që ka për qëllim të reduktojë ose eliminojë efektet negative në mjedisin detar dhe shëndetin e njeriut të shkaktuara nga sistemet e mbrojtjes antivegjetative për anijet (anti-fouling). 

Konventa ndalon përdorimin e organotinave të dëmshme në bojërat kundër ndotjes të përdorura në anije dhe vendos një mekanizëm për të parandaluar përdorimin e mundshëm të substancave të tjera të dëmshme në të ardhmen në sistemet anti-ndotje.

III.	EFEKTET FINANCIARE

Sa i takon efekteve financiare, sqarojmë se miratimi i këtij projektligji nuk do të sjellë efekte financiare për buxhetin e shtetit.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën z. Ardi Veliu, Zëvendësministër i Infrastrukturës dhe Energjisë.
Z. Ardi Veliu bëri prezantimin projektligjit duke spjeguar në detaje konventën dhe detyrimet që burojnë prej saj . Studimet shkencore dhe hetimet nga qeveritë dhe organizatat ndërkombëtare kompetente kanë treguar që disa sisteme për mbrojtjen antivegjetative për anijet (anti-fouling) të përdorura për anijet paraqesin rrezik të konsiderueshëm të lëndëve toksike dhe ndikime të tjera kronike për organizmat detarë të rëndësishëm në aspektin ekologjik dhe ekonomik dhe, gjithashtu, dëmtohet shëndeti i njeriut si rezultat i konsumit të ushqimeve të detit të prekur, tha ai  midis të tjerave.
 Znj. Hatixhe Konomi, në cilësinë e relatores, vlerësoi rëndësinë e nismës në kuadrin e angazhimit të vendit tonë për tu bërë pjesë e konventave ndërkombëtare që synojnë të eliminojnë efektet negative në mjedisin detar dhe shëndetin e njeriut. 
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe ftoi Komisionin për të votuar projektligjin.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin në parim, nen për nen dhe në tërësi dhe pasi e miratoi atë u shpreh dakord për kalimin e këtij projektligji për miratim në seancë plenare.  

